ଜଷ୍ଟିସ୍ ପି. ଚନ୍ଦ୍ର ରେଡ୍ଡୀ ବା ପାଲାଗାନି ଚନ୍ଦ୍ର ରେଡ୍ଡୀ  ୧ ଜୁଲାଇ ୧୯୦୪   ୭ ଅକ୍ଟୋବର ୧୯୭୬  ଜଣେ ଭାରତୀୟ ବିଚାରପତି ଥିଲେ । ସେ ମାଡ୍ରାସର ଭି.ଆର ହାଇସ୍କୁଲ, ନେଲୋର ଏବଂ ପାଚିୟାପ୍ପା କଲେଜରେ ଅଧ୍ୟୟନ କରିଥିଲେ । ୧୩ ଅଗଷ୍ଟ ୧୯୨୮ରେ ସେ ମାଡ୍ରାସ ଉଚ୍ଚ ନ୍ୟାୟାଳୟରେ ଜଣେ ଆଡଭୋକେଟ୍ ଭାବରେ ନିଯୁକ୍ତ ହୋଇଥିଲେ । ସେ ନାଗରିକ ଏବଂ ଫୌଜଦାରୀ ମାମଲା ଆଦି ଉପରେ କାମ କରିଥିଲେ । ୧୬ ଜୁଲାଇ ୧୯୪୯ରେ ଉକ୍ତ କୋର୍ଟରେ ଅତିରିକ୍ତ ବିଚାରପତି ଭାବରେ ସେ ନିଯୁକ୍ତ ହୋଇଥିଲେ । ୫ ଜୁଲାଇ ୧୯୫୪ରୁ ସେ ଆନ୍ଧ୍ର ରାଜ୍ୟ ଉଚ୍ଚ ନ୍ୟାୟାଳୟରେ ସ୍ଥାୟୀ ବିଚାରପତି ଭାବରେ ନିଯୁକ୍ତ ହୋଇଥିଲେ ଏବଂ ପରେ ସେ କୋର୍ଟର କାର୍ଯ୍ୟକାରୀ ପ୍ରଧାନ ବିଚାରପତି ହୋଇଥିଲେ । ୧୬ ଜୁନ୍ ୧୯୫୮ରେ ଆନ୍ଧ୍ର ଉଚ୍ଚ ନ୍ୟାୟାଳୟର ସ୍ଥାୟୀ ପ୍ରଧାନ ବିଚାରପତି ଭାବରେ ସେ ନିଯୁକ୍ତ ହୋଇଥିଲେ । ୨୦ ଡିସେମ୍ବର ୧୯୬୩ରୁ ୧୯ ଡିସେମ୍ବର ୧୯୬୪ ପର୍ଯ୍ୟନ୍ତ ସେ ଆନ୍ଧ୍ର ପ୍ରଦେଶର କାର୍ଯ୍ୟକାରୀ ରାଜ୍ୟପାଳ ଭାବରେ କାର୍ଯ୍ୟ କରିଥିଲେ । ୨୩ ଡିସେମ୍ବର ୧୯୬୪ରେ ମାଡ୍ରାସ ଉଚ୍ଚ ନ୍ୟାୟାଳୟର ପ୍ରଧାନ ବିଚାରପତି ଭାବରେ ତାଙ୍କୁ ନିଯୁକ୍ତ କରାଯାଇଥିଲା । ୨୪ ଡିସେମ୍ବର ୧୯୬୪ରୁ ୭ ଫେବୃଆରୀ ୧୯୬୪ ମଧ୍ୟରେ ତାମିଲ ନାଡ଼ୁର କାର୍ଯ୍ୟକାରୀ ରାଜ୍ୟପାଳ ଥିଲେ ସେ । ୭ ଜାନୁଆରୀ ୧୯୬୬ରେ ସେ ଅବସର ନେଇଥିଲେ । ୧୯୭୬ ମସିହାର ଅକ୍ଟୋବର ୭ ତାରିଖରେ ତାଙ୍କର ମୃତ୍ୟୁ ହୋଇଥିଲା ।